Mae ymweliadau ysgolion i Amgueddfa Ceredigion yn rhad ac am ddim.
Ymholiadau a threfnu ymweliad:
Anna Evans (Swyddog Addysg) neu Michael Freeman (Curadur)
amgueddfa@ceredigion.gov.uk
Rhaid i bob ymweliad gael ei drefnu ymlaen llaw, yn cynnwys unrhyw sesiynau dan arweiniad.
Mae croeso i'r ysgolion ymweld â'r Coliseum unrhywbryd yn ystod oriau agor arferol (10yb – 5yh).
Mae'n bosib cael ymweliadau dan arweiniad personol yn Amgueddfa Ceredigion. Mae gofyn i'r ysgolion drefnu unrhyw weithgareddau dan arweiniad personol o fewn yr amgueddfa ymlaen llaw, er mwyn osgoi cael gormod o ysgolion yn yr adeilad ar yr un pryd.
Rhaid i blant fod dan ofal oedolion trwy'r amser tra yn adeiladau'r amgueddfa.
Weithiau bydd Amgueddfa Ceredigion yn trefnu prosiectau am yr arddangosfeydd arbennig ar gyfer ysgolion. Caiff pob ysgol wybod am y rhain ymlaen llaw.
Staff yr amgueddfa'n ymweld â'r ysgolion
Fel rheol ni all staff yr amgueddfa ymweld â'r ysgolion i roi sgyrsiau.
Mae sawl oriel i'w gweld. Mae rhain yn cynnwys:
MARWOLAETH YN OES FICTORIA
TŶ HAFOD
HELA, SAETHU A PHYSGOTA
EITEMAU CREFYDDOL
LLYTHRU LLECHI
DYSGLAU PREN
DILLAD FICTORIANAIDD
LLUNIAU WORTHINGTON
Mae AIL-GREAD O FWTHYN O'R HEN SIR ABERTEIFI o tua 1850. Mae'r arddangosfa hon yn cynnwys pethau sy'n cynrychioli bwthyn un ystafell yng Ngheredigion, sy'n debyg i'r bwthyn gwreiddiol yn Llan-non.
Bwthyn Llan-non
Caiff ysgolion fynd i weld y bwthyn to gwellt yn Llan-non, ond rhaid trefnu ymlaen llaw.
Ystafell Ysgol, Tregaron
Ail-grewyd ystafell ysgol yn yr hen Ysgol Eglwys, Tregaron. Mae'n cynnwys desgiau disgyblion; desg athro; bwrdd du; llechi a phensiliau llechi; Welsh Not; gwialen a rhai gwisgoedd i'r merched eu gwisgo. Weithiau, bydd gwirfoddolwyr lleol ar gael i siarad â'r plant neu i roi gwers iddynt mewn arddull Fictorianaidd.
SGYRSIAU YN Y COLISEUM
Rydym yn cynnig sgyrsiau o fewn yr amgueddfa. Mae croeso i chi ein ffonio am sgwrs gydag aelod o'r staff am fwy o wybodaeth.
Yn aml mae'n llawer gwell rhoi'r sgyrsiau yma i grwpiau bychain, felly mae'n bosib y bydd rhaid rhannu partïon o'r ysgolion yn ddau neu ragor o grwpiau a phob grŵp yn ei dro'n gwrando ar y sgwrs. Mae taflenni gwaith am bynciau penodol ac am arddangosfeydd yr amgueddfa'n gyffredinol ar gael i'r rhai na fydd yn gwrando ar y sgyrsiau.
Gall y Curadur roi sgwrs (yn Saesneg) am Oes y Cerrig, i grwpiau o 10-15 o blant. Gall bara am 20-30 munud. Caiff y plant gyffwrdd a thrin pethau
(o gasgliad trin a thrafod yr amgueddfa am Oes y Cerrig). Byddai modd cyfuno hyn gyda sgwrs am y Celtiaid (hyd y sgwrs: 45 munud).
Gall y Curadur roi sgwrs (yn Saesneg) am y Celtiaid, i grwpiau o 10-15 o blant. Gall bara am 20 munud. Mae olion o Oes y Cerrig a'r Oesoedd Tywyll yn brin iawn felly does dim ar gael i'w trin a'u trafod. Mae model o Fryngaer Pen Dinas; ychydig o gerrig ffon dafl; olion ysgafn broets efydd a 'llwyau' replica yn cael eu harddangos yn barhaol. Mae modd cyfuno hyn gyda sgwrs am Oes y Cerrig (hyd y ddwy sgwrs: 45 munud).
Bwthyn Ceredigion o'r 19eg Ganrif yn yr amgueddfa
Bydd aelod o staff yr amgueddfa'n rhoi sgwrs yn Saesneg neu Gymraeg am fywyd mewn bwthyn yng Ngheredigion ar ddiwedd y 19eg ganrif. Bydd grwpiau o hyd at 10 o blant yn eistedd ar y llawr am hyd at 30 munud tra trafodir yr eitemau sydd o'u hamgylch. Gall y trafodaethau hyn godi cwestiynau am wahanol agweddau ar fywyd fel bod yn hunan-gynhaliol; defnyddio adnoddau prin; ailgylchu a'r bywyd cymdeithasol. Ar ôl bod yn y bwthyn am gyfnod, gofynnir cwestiynau am y gwahaniaethau rhwng ffordd o fyw trigolion Fictorianaidd y bwthyn a bywyd modern. Gofynnir i blant restru pethau sydd ganddynt gartref nad ydynt i'w cael yn y bwthyn (dŵr o'r tap, nwy, trydan, toiled, bath, sinc, ffwrn, adloniant o bob math, carpedi).